Преузето са <https://pravno-informacioni-sistem.rs>

Службени гласник РС 58/2025, Датум: 3.7.2025.

**3235**

На основу члана 37. став 6. Закона о уређењу тржишта пољопривредних производа („Службени гласник РС”, број 67/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о допуни Уредбе о ванредној интервентној мери подршке правним лицима и предузетницима који складиште малину и вишњу рода 2022. године ради измирења обавеза према произвођачима**

Члан 1.

У Уредби о ванредној интервентној мери подршке правним лицима и предузетницима који складиште малину и вишњу рода 2022. године ради измирења обавеза према произвођачима („Службени гласник РС”, бр. 55/23, 63/23, 78/23, 83/23, 6/24 и 18/24 – у даљем тексту: Уредба), у члану 5. после става 2. додаје се став 3. који гласи:

„Средства за спровођење ове уредбе обезбеђена су и Законом о буџету Републике Србије за 2025. годину („Службени гласник РС”, број 94/24) у оквиру Раздела 24 – Министарство пољопривреде, шумарства и водопривреде, Глава 24.6 – Управа за аграрна плаћања, Програм 0103 – Подстицаји у пољопривреди и руралном развоју, Функција 420 – Пољопривреда, шумарство, лов и риболов, Програмска активност/пројекат 0007 – Правила и мере уређења тржишта, Економска класификација 451 – Субвенције јавним нефинансијским предузећима и организацијама у износу од 26.000.000 динара.”.

Члан 2.

Изузетно од члана 3. тачка 9) и члана 4. ст. 5. и 6. Уредбе, почев од трећег квартала 2025. године до краја рочности кредита, Банка унапред обрачунава и подноси захтев за субвенцију камате за преостали износ кредита у течају, а Министарство Банци уплаћује средства на име субвенционисаног дела камате у року од 30 дана од дана пријема захтева за субвенцију преосталог износа камате.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-7211/2025

У Београду, 3. јула 2025. године

**Влада**

Председник,

проф. др **Ђуро Мацут,** с.р.